Master of Puppets

**Master of Puppets** – trečiasis amerikiečių thrash metal grupės Metallica albumas, išleistas 1986 m. Vien JAV parduota daugiau nei 6 milijonai šio albumo kopijų. Tai paskutinis grupės albumas, kuriame vis dar grojo bosistas Cliff Burton. Albumo išleidimas laikomas ypač svarbiu įvykiu heavy metal istorijoje. Žurnalas „Rolling Stone“ jam skyrė 167 vietą 500 geriausių visų laikų albumų sąraše, o žurnalas „Time“ jį pripažino kaip vieną iš 100 geriausių visų laikų albumų. Dar viename sąraše, sudarytame *metal-rules.com*, albumas paskelbtas geriausiu metalo albumu, pirmąją vietą jis užėmė ir IGN sudarytame 25 geriausių metalo albumų sąraše.

## Išleidimas ir reikšmė
Išleidimo metu „Master of Puppets“ suteikė metalo fanams galimybę išgirsti skambesį, kuris visiškai skyrėsi nuo tuo metu populiaraus komerciško bei įvaizdžiu paremto glam metal. Iškarto po išleidimo parduota daugiau nei pusė milijono kopijų nepaisant to, kad grupės muzika nebuvo grojama radijo stotyse ar televizijoje (pirmasis grupės vaizdo klipas 1988 m. išleistas One). Tai buvo pirmasis grupės albumas, kuriam JAV įrašų pramonės asociacija (RIAA) skyrė auksinio titulą. Muzikos kritikai šį albumą dažnai vadina „vienu įtakingiausiu visų laikų heavy metal albumu“.

Įrašinėjimo metu grupės sudėtis buvo tokia: James Hetfield (vokalas, gitara), Lars Ulrich (mušamieji), Kirk Hammett (pagrindinė gitara), ir Cliff Burton (bosinė gitara). Viena priežasčių, dėl kurios atsimenamas šis albumas, yra Burton’o žūtis autokatastrofoje iškarto po albumo išleidimo.

Dvidešimtųjų albumo metinių proga, koncertinio turo „Escape from the Studio '06“ bei festivalio „Download '06“ metu grupė atliko visas albumo dainas. Šiuose koncertuose instrumentinė daina „Orion“ pirmą kartą sugrota gyvai, nors kai kurie jos fragmentai jau buvo skambėję instrumentiniuose kratiniuose bei soliniuose bosinių gitarų numeriuose.
2006 m. šiam albumui buvo skirtas specialus britų žurnalo „Kerrang!“ numeris. Žurnalas išėjo kartu su „Master of Puppets: Remastered“ kompaktine plokštele, kurioje buvo galima rasti visas dainas perdainuotas populiarių atlikėjų, kaip antai Bullet for my Valentine bei Trivium.

## Įtaka
Šiuo albumu Metallica padėjo vystyti thrash metal žanrą. Albumo dainos buvo neįprastai sudėtingos bei melodingos (labiausiai tai pastebima kūriniuose „Battery“, „Master of Puppets“ bei „Orion“. Savo skambesiu albumas šiek tiek priminė power metal bei progressive metal. Dainų tekstų temos – socialiniai aspektai, būdingi thrash metal žanrui, tačiau Metallicos tekstų lygis pasiekė naujas aukštumas, paliesdamas karo, narkotikų, politikos temas. Nemažai įtakos melodijoms bei sudėtingiems gitarų ritmams turėjo klasikinė muzika.

## Dainų sąrašas
# „Battery“ (James Hetfield, Lars Ulrich) – 5:12
# „Master of Puppets“ (Kirk Hammett, Hetfield, Cliff Burton, Ulrich) – 8:36
# „The Thing That Should Not Be“ (Hammett, Hetfield, Ulrich) – 6:36
# „Welcome Home (Sanitarium)“ (Hammett, Hetfield, Ulrich) – 6:27
# „Disposable Heroes“ (Hammett, Hetfield, Ulrich) – 8:17
# „Leper Messiah“ (Hetfield, Ulrich) – 5:39
# „Orion“ (Hetfield, Burton, Ulrich) – 8:27
# „Damage, Inc.“ (Hammett, Hetfield, Burton, Ulrich) – 5:32

## Šaltiniai